༄༅། །དཔལ་ལྡན་ལྷ་མོའི་ལས་མཐའ་བསྐུལ་བྱང་རྒྱས་པ་བཞུགས་སོ། །

བླ་མ་དང་ཁྲག་འཐུང་རྒྱལ་མོ་དབྱེར་མེད་པ་ལ་ཕྱག་འཚལ་ལོ། །འདིར་དཔལ་ལྡན་ལྷ་མོའི་ལས་སྦྱོར་ལས། དྲག་པོའི་གཏོར་ཟོར་འཕང་བར་འདོད་ན། ལྕགས་ལ་སོགས་པའི་སྣོད་དུ་དམར་གཏོར་ཟུར་གསུམ་ལྷ་གྲངས་མཉམ་པ་ཟློག་འཁོར་དང་བཅས། སྐྱེར་རྩང་སྲིན་མོའི་འགྲོས་སུ་བཙུགས་ཏེ་སོ་སོར་བྱ་བའམ། བསྡུ་ན་འཁོར་ལྷ་གྲངས་དང་མཉམ་པས་བསྐོར་བ་ཤ་ཁྲག་གིས་བརྒྱན་པ་གཅིག་དང༌། མདུན་དུ་ལས་མཐུན་དྲག་པོའི་མཆོད་པ་བཤམས། ལས་གཞུང་སྤྱི་འགྲོས་སུ་བསྲངས་ནས་ཚོགས་བསྐང་ཡན་གྲུབ་པའི་མཐར། སྤྱན་འདྲེན་པ་ནི། བྷྱོཿ རྣམ་ཀུན་མཆོག་ལྡན་སྟོང་ཆེན་ཡུམ་ལྔའི་ཀློང༌། །དུས་གསུམ་རྒྱལ་བ་ཀུན་གྱི་ཡུམ་གཅིག་མ། །བདེ་ཆེན་འདུ་འབྲལ་མེད་པའི་དཀྱིལ་འཁོར་ནས། །རང་བཞིན་མ་མོ་སྤྱན་འདྲེན་གཤེགས་སུ་གསོལ། །གཡུ་མཚོ་མུ་ལེའི་དིང་གི་གཞལ་ཡས་ནས། །ཁྲག་འཐུང་རྒྱལ་མོ་སྤྱན་འདྲེན་གཤེགས་སུ་གསོལ། །པུཥྤ་ཧ་རི་མར་རྔོག་གདན་ས་ནས། །དཔལ་ལྡན་ལྷ་མོ་སྤྱན་འདྲེན་གཤེགས་སུ་གསོལ། །གནས་ཡུལ་དུར་ཁྲོད་ཆེན་པོ་ཐམས་ཅད་ནས། །ཡེ་ཤེས་མ་མོ་སྤྱན་འདྲེན་གཤེགས་སུ་གསོལ། །རི་རབ་གླིང་དང་ནགས་ཚལ་མཚོ་གླིང་ནས། །ལས་ཀྱི་མ་མོ་སྤྱན་འདྲེན་གཤེགས་སུ་གསོལ། །དེ་ནས་བཞུགས་སུ་གསོལ་བ་ནི། བྷྱོཿ ཐོད་འཁར་གྲུ་གསུམ་འབར་བའི་དཀྱིལ་འཁོར་གྱི། །ཕྱི་ནང་བར་འཁྱམས་མུ་རན་ཐམས་ཅད་དུ། །རང་རང་བཀོད་པའི་གདན་ལ་བཞུགས་ནས་ནི། །བདག་གི་འདོད་པའི་དོན་ཀུན་བསྒྲུབ་ཏུ་གསོལ། །ཨོཾ་ཧཱུཾ་བྷྱོ་ཨཱ་ར་ལི་ཧྲཱིཾཿདེ་ནས་དམ་བསྒྲགས་བྱ་བ་ནི། བྷྱོཿ སྔོན་ཚེ་དཔལ་ཆེན་ཕྱག་ན་རྡོ་རྗེ་དང༌། །ཨེ་ཀ་ཛ་ཏི་ཁྲག་འཐུང་ཧེ་རུ་ཀའི། །སྤྱན་སྔར་ལྷ་མོ་ནག་མོ་ཁྱེད་རྣམས་ཀྱིས། །གྲུ་གྲུ་ནད་རྐྱལ་ཤོ་རྡེལ་ཁྲམ་བམ་བཅས། །སྲོག་གི་སྙིང་པོ་མདོངས་གསོལ་ཕུལ་ནས་ནི། །བསྟན་པ་བསྲུང་བར་ཞལ་བཞེས་མཛད་པ་ཡི། །ཐུགས་དམ་དུས་ལ་བབ་བོ་དམ་ཚིག་ཅན། །གཡར་དམ་མ་གཡེལ་བཅོལ་བའི་ཕྲིན་ལས་མཛོད། །ཨོཾ་བཛྲ་ས་མ་ཡ་མ་ཏི་ཀྲ་མ་ཧཱུཾ་ཕཊ། དེ་ནས་མཆོད་གཏོར་འབུལ་བ་ནི། མཆོད་རྫས་རྣམས་ཨོཾ་ཨཱཿཧཱུཾ་ཧ་ཧོཿཧྲཱིཿ ལན་གསུམ་གྱིས་བྱིན་གྱིས་བརླབས་ནས། བྷྱོཾཿ སྲིད་པའི་བདག་མོ་འཁོར་དང་བཅས་པ་ལ། །སྲིད་གསུམ་ཡོངས་སྒྲོལ་མཆོད་པ་འབུལ་བ་ནི། །ཁྲག་སྣའི་ཡོན་ཆབ་དུག་ཆུའི་ཞབས་བསིལ་དང༌། །དབང་པོའི་མེ་ཏོག་གསུར་ཆེན་སྤོས་ཀྱི་དུད། །ཞུན་ཆེན་མར་མེ་མཁྲིས་པའི་དྲི་ཆབ་དང༌། །སྙིང་སྣའི་ཞལ་ཟས་རྐང་གླིང་རོལ་མོ་དང༌། མི་སྡུག་གཟུགས་དང་མི་སྙན་པ་ཡི་སྒྲ། །རུལ་བའི་དྲི་དང་བསྒྲལ་བའི་ཤ་ཁྲག་རོ། །ལྤགས་པ་ཁྲག་གིས་སྦགས་པའི་རེག་བྱ་བཅས། །མ་མོ་མཁའ་འགྲོའི་ཚོགས་ལ་འབུལ་བར་བགྱི། །ཤྲཱི་མཱ་ན་དེ་ཝི་དྷཱུ་མཾ་གཱ་རི་ས་པ་རི་ཝཱ་ར་བྷྱཿཨུ་པ་ཧ་ར་ཀཱ་མ་གུ་ཎ་པཱུ་ཛ་མེ་གྷ་ས་མུ་དྲ་སྥ་ར་ཎ་ས་མ་ཡེ་ཧཱུཾ་ཕཊ། དགྲ་བོའི་ཤ་ཆེན་ཤ་སྣ་རི་ལྟར་སྤུངས། །ཉམས་པའི་སྙིང་ཆེན་སྙིང་སྣ་སྲིད་གསུམ་གཏམས། །གདུག་པའི་དམར་ཆེན་དམར་སྣ་མཚོ་ལྟར་བསྐྱིལ། །ཞིང་བཅུའི་ཀླད་ཆེན་ཀླད་སྣ་སྟོང་གསུམ་བཀང༌། །དམར་ཆེན་དམར་གྱི་གཏོར་མ་ཆེན་པོ་འདི། །མཁའ་འགྲོའི་དབང་ཕྱུག་འཁོར་དང་བཅས་ལ་འབུལ། །ཨོཾ་མཧཱ་མཱཾ་ས་ཁཱ་ཧི་སོགས་ནས་ཧཱུཾ་ཕཊ་སྭཱཧཱའི་བར་གྱིས་གཏོར་མ་འབུལ། དེ་ནས་བསྟོད་བསྐུལ་བྱ་བ་ནི། བྷྱོཿ མ་ཁྱོད་རང་བཞིན་དབྱིངས་ནས་བཞེངས་པའི་ཚེ། །རྣམ་པ་ཁྲག་འཐུང་མཧཱ་ཀཱ་ལའི་ཡུམ། །བྱེད་ལས་འདོད་དབང་དུད་སོལ་མ་རུ་གྲུབ། །རྣམ་དག་ལས་ཀྱི་སྨོན་ལམ་མཐུ་བཙན་པས། །དམན་པའི་ཞིང་འདིར་སྤྲུལ་པའི་ཚུལ་བཟུང་ནས། །གདུག་པའི་ཚུལ་གྱིས་བསྟན་པ་བསྲུང་མཛད་པས། །བསྟན་དང་བདག་ལ་སྡང་བའི་དགྲ་བོ་རྣམས། །མྱུར་དུ་གསོད་ཅིག་ཐུལ་ཅིག་ས་མ་ཡ། །འཇིག་རྟེན་ལས་དང་མཐུན་པར་འཇུག་པའི་ཚེ། །དུང་སྐྱོང་མ་དང་ཨུ་མའི་ཚུལ་བཟུང་ནས། །དཀའ་བཟློག་མ་དང་རྫོང་མོ་ཆེ་ཡང་གྲགས། །བདུད་ཀྱི་ཡུམ་ལ་གཤིན་རྗེའི་ལྕམ་དུ་བརྫུ། །ཅི་ཡང་བསྒྱུར་བའི་གཟུགས་ཅན་འཕྲུལ་མོ་ཆེ། །འདོད་པ་ཁམས་ཀྱི་དབང་ཕྱུག་མ་ཁྱོད་ཀྱིས། །བསྟན་དང་བདག་ལ་སྡང་བའི་དགྲ་བོ་རྣམས། །མྱུར་དུ་གསོད་ཅིག་ཐུལ་ཅིག་ས་མ་ཡ། །མ་མོ་མཁའ་འགྲོའི་གཙོ་མོ་མཛད་པའི་ཚེ། །གཏུམ་ཞིང་འགྱིང་བག་རྔམས་པའི་ཚུལ་སྟོན་ཏེ། །ཆོས་ཉིད་དོན་རྟོགས་རུས་པའི་རྒྱན་གྱིས་སྤྲས། །དུག་གསུམ་སྤོང་ཕྱིར་རྨ་བྱའི་རྒྱལ་མཚན་གཙུག །རིགས་ལྔ་རྣམ་དག་ཐོད་སྐམ་ལྔ་ཡིས་བརྒྱན། །མ་མོ་མཁའ་འགྲོའི་དབང་ཕྱུག་མ་ཁྱོད་ཀྱིས། །བསྟན་དང་བདག་ལ་སྡང་བའི་དགྲ་བོ་རྣམས། །མྱུར་དུ་གསོད་ཅིག་ཐུལ་ཅིག་ས་མ་ཡ། །རྣལ་འབྱོར་གྲུབ་པའི་སྤྱོད་པ་མཛད་པའི་ཚེ། །གཟུང་འཛིན་རྣམ་དག་ཞིང་ཆེན་ལྤགས་པ་གསོལ། །ཐེག་མཆོག་གསུམ་ལྡན་གླང་ཆེན་ཀོ་གློན་བརྒྱན། །སྟོང་གསུམ་གྲགས་ལྡན་རེ་ལྔའི་ཤམ་བུས་དཀྲིས། །དུར་ཁྲོད་གནས་ཕྱིར་ཤ་ཟ་མང་པོས་བསྐོར། །མཐུ་དང་སྟོབས་ཀྱི་དབང་ཕྱུག་མ་ཁྱོད་ཀྱི། །བསྟན་དང་བདག་ལ་སྡང་བའི་དགྲ་བོ་རྣམས། །མྱུར་དུ་གསོད་ཅིག་ཐུལ་ཅིག་ས་མཱ་ཡ། བསྟན་པའི་དགྲ་བོ་སྒྲོལ་ལ་ཆས་པའི་ཚེ། །ལས་རྣམས་བསྒྲུབ་ཕྱིར་སྤྱན་གསུམ་ཕྱོགས་བཅུར་གཟིགས། །ཤ་ཆེན་གསོལ་ཕྱིར་མེ་རོ་ཞལ་དུ་བཅུག །བདུད་བཞི་འཇོམས་ཕྱིར་རྣོ་གདུག་མཆེ་བ་གཙིགས། །དགྲ་བགེགས་སྒྲོལ་ཕྱིར་ཁྲག་ཞག་ཐིག་ལེ་བྱུག །སྒྲོལ་བའི་ཡུམ་ཆེན་བཅོམ་ལྡན་མ་ཁྱོད་ཀྱིས། །བསྟན་དང་བདག་ལ་སྡང་བའི་དགྲ་བོ་རྣམས། །མྱུར་དུ་གསོད་ཅིག་ཐུལ་ཅིག་ས་མ་ཡ། །སྲིད་པ་གསུམ་གྱི་བདག་མོ་མཛད་པའི་ཚེ། །དགྲ་སྲོག་གཅོད་ཕྱིར་ཕྱག་གཡས་རལ་གྲི་འཕྱར། །བདུད་ཁྲག་གསོལ་ཕྱིར་འོག་མ་ཐོད་རློན་འཛིན། །སྲིད་གསུམ་སྒྲོལ་ཕྱིར་གཡོན་པ་ཤཱཀྟི་བསྣམས། །གཡུལ་ངོ་བཟློག་ཕྱིར་འོག་མ་ཏྲི་ཤཱུ་འཛིན། །སྲིད་པ་གསུམ་ལ་དབང་བསྒྱུར་མ་ཁྱོད་ཀྱིས། །བསྟན་དང་བདག་ལ་སྡང་བའི་དགྲ་བོ་རྣམས། །མྱུར་དུ་གསོད་ཅིག་ཐུལ་ཅིག་ས་མ་ཡ། །ནག་མོ་འབུམ་ཕྲག་བྲན་དུ་ཁོལ་བའི་ཚེ། །ཞེ་སྡང་དག་ཕྱིར་སྙན་གཡས་སྦྲུལ་ནག་འཕྱོ། །ཁམས་གསུམ་སྒྲ་སྒྲོག་སྙན་གཡོན་སེངྒེས་བརྒྱན། །སྲིན་པོ་འདུལ་ཕྱིར་སྤྲུལ་པའི་བོང་བུ་ཆིབས། །རྫུ་འཕྲུལ་སྟོན་ཕྱིར་ལྕགས་སྒྲོག་འབར་བས་བརྒྱན། །དགྲ་བགེགས་ཆམས་ལ་འབེབས་པ་མ་ཁྱོད་ཀྱིས། །བསྟན་དང་བདག་ལ་སྡང་བའི་དགྲ་བོ་རྣམས། །མྱུར་དུ་གསོད་ཅིག་ཐུལ་ཅིག་ས་མ་ཡ། །དེ་ནས་ཆད་རྡོ་བྱ་བ་ནི། བྷྱོཿ སྔོན་ཚེ་དཔག་བསམ་བྱང་ཆུབ་ཤིང་གི་དྲུང༌། །རྒྱལ་བ་ཐུབ་པ་ཆེན་པོའི་སྤྱན་སྔ་རུ། །ཇི་ལྟར་བཏགས་པའི་ཁས་བླངས་མི་བསྙེལ་བར། །བདུད་སྡེའི་དཔུང་ཚོགས་འདུད་པའི་གྲོགས་མཛོད་ཅིག །བར་དུ་རྒྱ་བོད་ཆོས་འཁོར་ཐམས་ཅད་དུ། །རྗེ་བཙུན་ནཱ་རོ་བརྒྱུད་པའི་བླ་མ་ཡིས། །ཇི་ལྟར་བཏགས་པའི་ཁས་བླངས་མི་བསྙེལ་བར། །མ་རུངས་གདུག་པ་འདུལ་བའི་གྲོགས་མཛོད་ཅིག །ཐ་མར་སྒྲུབ་ཅིང་མཆོད་པའི་དཀྱིལ་འཁོར་འདིར། །བདག་ཅག་དཔོན་སློབ་འཁོར་དང་བཅས་པ་ཡིས། །ཇི་ལྟར་གསོལ་བའི་ཐ་ཚིག་མི་བསྙེལ་བར། །བསྟན་པའི་དགྲ་བགེགས་སྒྲོལ་བའི་གྲོགས་མཛོད་ཅིག །དེ་ནས་ལས་ལ་བསྐུལ་བ་ནི། བྷྱོཿ མ་གཡེལ་མ་གཡེལ་དམ་ཅན་ཚོགས། །བོས་པའི་དུས་ན་སྙན་མ་སྲ། །གཡབས་པའི་དུས་ན་རྒྱང་མ་རིང༌། །བསྒྲུབ་པའི་དུས་ན་གོང་མ་གཡེལ། །རྦད་པའི་ཚེ་ན་ཐུ་མ་ཆུང༌། །ཤ་ཁྲག་གཟན་དུ་བོར་ནས་ཁྱོད་སྒྲུབས་སོ། །ལུས་སྲོག་འབེན་དུ་བཙུགས་ནས་ཁྱོད་སྒྲུབས་སོ། །དམ་རྫས་རྟེན་དུ་བཙུགས་ནས་ཁྱོད་སྒྲུབས་སོ། །ཕུག་པ་ཞྭ་ལྟར་གྱོན་ནས་ཁྱོད་སྒྲུབས་སོ། །རྣལ་འབྱོར་པ་ནི་གཙང་ཤས་ཉ་བཞིན་མྱུལ། །དམ་ཉམས་དགྲ་ནི་གངས་ཁོང་སེང་ལྟར་རྒྱུ། །ས་སྟེང་འདི་ན་བདག་ལ་མགོན་མེད་པས། །མ་ཅིག་དམ་ཅན་ཐུགས་རྗེས་མི་དགོངས་སམ། །འཁོར་གྱི་ཚོགས་ལ་བཀའ་ནན་མི་མཛད་དམ། །དམ་ཉམས་དགྲ་ལ་ཕྲིན་ལས་མི་མཛད་དམ། །ལྷ་མོ་མི་ཕམ་ཡི་དམ་སྲོག་གི་ལྷ། །རྣལ་འབྱོར་ཀུན་གྱི་དགྲ་ལྷ་མོ། །ནག་མོ་ཆེན་མོ་ཆར་སྤྲིན་མདོག །དཔལ་ལྡན་ལྷ་མོ་ཐུགས་དམ་ཅན། །རྡོ་རྗེ་ལྕམ་ཅིག་ལས་མཁན་མ། །སྲོག་གཅོད་ནད་གཏོང་བོང་བུ་བཞིན། །རྣལ་འབྱོར་བདག་གི་སྟོང་གྲོགས་མཛོད། །དམ་ཉམས་ཀུན་གྱི་བདུད་གཅོད་མ། །དམ་ཚིག་ཅན་གྱི་ཚེ་འཛིན་མ། །ལེགས་ཉེས་ཀུན་གྱི་སྟངས་གཅོད་མ། །འཁོར་རྣམས་ཕོ་ཉར་ད་ཐོང་ལ། །བསྟན་པ་འཇིག་པའི་དམ་ཉམས་ཀྱི། །བདུན་རྒྱུད་རྩད་ནས་ཆོད་ལ་ཤོག །ལོ་དང་ཟླ་བར་མ་བཞག་པར། །ཞག་དང་ཟ་མ་ཉིད་དུ་སྒྲོལ། །བརྒྱན་གྱི་གཏོར་མ་འདི་བཞེས་ལ། །བཅོལ་བའི་འཕྲིན་ལས་སྒྲུབ་པར་མཛོད། །བྷྱོཿ སངས་རྒྱས་ཤཱཀྱ་ཐུབ་པའི་སྤྱན་སྔ་རུ། །ཁྱོད་ཀྱིས་དེང་ནས་འཁོར་བ་ཇི་སྲིད་བར། །དཀར་པོའི་ཕྱོགས་ཀྱི་ནད་དང་སྡུག་བསྔལ་ཀུན། །ཞི་བར་བྱ་ཕྱིར་ཚེ་དང་བསོད་ནམས་སྤེལ། །ནག་པོའི་ཕྱོགས་ནི་དགུག་ཅིང་དབང་དུ་བསྡུས། །སྨྱོ་འབོག་བསད་ལ་སོགས་པའི་ལས་འདི་དག །བསྟན་པ་བསྲུང་ཕྱིར་ལས་འདི་བསྒྲུབ་བར་བགྱིས། །འདི་ལས་འདས་ན་རྒྱལ་བའི་བཀའ་བསླུས་པས། །དུས་གསུམ་རྒྱལ་བའི་རྡོ་རྗེ་མགོ་འགེམས་ཤོག །དེ་སྐད་རྒྱལ་བའི་སྤྱན་སྔར་ཁས་བླངས་ཤིང༌། །དམ་བཅས་བཞིན་དུ་འཕྲིན་ལས་བསྒྲུབ་པར་མཛོད། །རྣལ་འབྱོར་བདག་དང་བདག་གི་འཁོར་བཅས་ལ། །ཞལ་ནས་བདུད་རྩིའི་ཆར་པའི་རྒྱུན་ཕོབ་ལ། །ནད་སོགས་སྡུག་བསྔལ་ཚོགས་རྣམས་ཞི་བ་དང༌། །ཚེ་དང་དབང་ཐང་ལོངས་སྤྱོད་རྒྱས་པར་མཛོད། །ཟང་ཟིང་ལོ་ཏོག་འབྲུ་ཡི་ཕུང་པོ་དང༌། །རིན་ཆེན་རྐང་འགྲོ་ཕྱུགས་རྣམས་འཕེལ་བར་མཛོད། །གཞན་ཡང་ཁྱོད་ལ་འཕྲིན་ལས་བཅོལ་བ་ནི། །བླ་མ་ལ་སྨོད་དཀོན་མཆོག་དབུ་འཕང་སྨོད། །བདག་གི་དགེ་བའི་བར་ཆད་བྱེད་པའི་དགྲ། །དམ་ཉམས་དགྲ་བོ་ལས་ངན་སྡིག་ཅན་འདི། །ཁྱོད་ཀྱི་ཁོང་ནས་དུག་གི་རླུང་བུས་ལ། །འདུ་བ་རྣམ་བཞིའི་ནད་རྣམས་ཁོང་ནས་སློང༌། །བག་བཞི་ས་ལ་ལྷུངས་ནས་རྡེབ་ཏུ་ཆུག །དོན་སྙིང་རྣམ་ལྔའི་ཁོང་ཁྲག་སྐྱུག་ཏུ་ཆུག །ལས་ངན་འཁོར་བཅས་བྲང་ཆེན་བརྡུང་དུ་ཆུག །སྨྲེ་སྔགས་ཆོ་ངེས་གནམ་དུ་འབོད་དུ་ཆུག །འཆི་བའི་དུས་མཐར་སྨྱོ་འབོག་ནད་ལ་སོགས། །གཅན་གཟན་ནམ་མཁའ་ལྡིང་ལ་སོགས་ལྟས་ངན་ཕོབ། །བསྟད་པ་བསྲུང་བའི་ལས་རྣམས་སྒྲུབ་པར་མཛོད། །དེ་ནས་སྤྲུལ་པའི་ལས་མཁན་མ་རྣམས་སྤྱིར་བསྐུལ་བ་ནི། བྷྱོཿ ཡེ་ཤེས་དབྱིངས་ལ་རྣམ་རྟོག་མི་མངའ་ཡང༌། །རྩལ་ལས་སྤྲུལ་པའི་ལས་མཁན་མ་རྣམས་ཀྱིས། །སྐྱོན་མཐོང་ཙམ་གྱིས་ཆད་པའི་ལས་མཛད་ན། །ལེགས་ཉེས་བདེན་རྫུན་གཟིགས་ལ་ཤན་འབྱེད་མཛོད། །བདག་ནི་མ་ཉེས་མ་ཡོ་མ་མོའི་ཚོགས། །བསྟན་དང་བདག་ལ་གནོད་པའི་དགྲ་བོ་འདིས། །སངས་རྒྱས་བསྟན་ལ་རྨ་འབྱིན་ཡང་ཡང་བྱེད། །ཆོས་བྱེད་ཡོངས་ཀྱི་དབུ་འཕངས་འདི་ཡིས་སྨད། །བདག་གི་དགེ་བའི་བར་ཆད་འདི་ཡིས་བྱེད། །མ་ཉེས་ཁ་གཡོགས་ཐམས་ཅད་འདི་ཡིས་བྱེད། །བསམ་ངན་སྦྱོར་རྩུབ་ཐམས་ཅད་འདི་ཡིས་བྱེད། །ལས་འབྲས་དག་ལ་ཁྱད་གསོད་འདི་ཡིས་བྱེད། །ཁྱེད་རྣམས་མཐུ་སྟོབས་མེད་ཅེས་འདི་ཡིས་བརྙས། །བསྟན་ལ་གནོད་འཚེ་འདི་ལས་གཞན་ཅི་ཡོད། །འདི་ནི་བསྒྲལ་འོས་ཡིན་གྱིས་ལས་མ་འགྱངས། །གསང་སྔགས་བཀའ་ཡི་སྲུང་མ་ཁྱེད་རྣམས་ཀྱིས། །བསྟན་པའི་བྱ་ར་མཛོད་ལས་མི་གཡེལ་ན། །སྡང་དགྲ་དེ་དག་ཡན་པར་མི་གཏོང་བར། །མྱུར་དུ་གསོད་ཅིག་ཐུལ་ཅིག་མ་མོའི་ཚོགས། །དེ་ནས་སྤྲུལ་པའི་མཁན་རྣམས་སྒེར་དུ་བསྐུལ་བ་ནི། བྷྱོཿ གཡས་ཀྱི་སྤྲུལ་པ་ལྕགས་ཀྱི་རལ་པ་ཅན། །འགུགས་བྱེད་མ་མོ་རྣམས་ཀྱི་དུས་ལ་བབ། །ཁྱེད་རྣམས་བཀའ་ཡི་སྲུང་མར་ཁས་འཆེ་ན། །གསང་སྔགས་བསྟན་པ་འཇིག་ལ་ཐུག་ཏ་རེ། །ལས་མཁན་མ་རྣམས་མཐུ་རྩལ་མ་ཆུང་བར། །བསྟན་པའི་དགྲ་བགེགས་འགུགས་པའི་ལས་མཛོད་ཅིག །གཡོན་གྱི་སྤྲུལ་པ་ཁྲག་གི་རལ་པ་ཅན། །གསོད་བྱེད་མ་མོ་རྣམས་ཀྱི་དུས་ལ་བབ། །ཁྱེད་རྣམས་བཀའ་ཡི་སྲུང་མར་ཁས་འཆེ་ན། །གསང་སྔགས་བསྟན་པ་འཇིག་ལ་ཐུག་ཏ་རེ། །ལས་མཁན་མ་རྣམས་མཐུ་རྩལ་མ་ཆུང་བར། །བསྟན་དགྲ་རིངས་པར་བསོད་པའི་ལས་མཛོད་ཅིག །མདུན་གྱི་སྤྲུལ་པ་དུང་གི་མཆེ་བ་ཅན། །གཅེར་བུ་རལ་ཅན་རྣམས་ཀྱི་དུས་ལ་བབ། །ཁྱེད་རྣམས་བཀའ་ཡི་སྲུང་མར་ཁས་འཆེ་ན། །གསང་སྔགས་བསྟན་པ་འཇིག་ལ་ཐུག་ཏ་རེ། །ལས་མཁན་མ་རྣམས་མཐུ་རྩལ་མ་ཆུང་བར། །དགྲ་བགེགས་མྱུར་དུ་སྒྲོལ་བའི་ལས་མཛོད་ཅིག །རྒྱབ་ནས་ལས་ཀྱི་ལྷ་མོ་རེ་མ་ཏི། །ནམ་གྲུ་ཁོལ་མོ་རྣམས་ཀྱི་དུས་ལ་བབ། །ཁྱེད་རྣམས་བཀའ་ཡི་སྲུང་མ་ཁས་འཆེ་ན། །གསང་སྔགས་བསྟན་པ་འཇིག་ལ་ཐུག་ཏ་རེ། །ལས་མཁན་མ་རྣམས་མཐུ་རྩལ་མ་ཆུང་བར། །དགྲ་བགེགས་ཆམས་ལ་འབེབས་པའི་ལས་མཛོད་ཅིག །དེ་ནས་ཐུགས་སྤྲུལ་མཁའ་འགྲོ་མ་རྣམས་སྤྱིར་བསྐུལ་བ་ནི། བྷྱོཿ ཡེ་ཤེས་མཁའ་འགྲོའི་ཚོགས་རྣམས་དགོངས་མཛོད་ལ། །དུས་ངན་འདི་ལ་གནས་སྐབས་འདི་འདྲ་བྱུང༌། །ཕལ་ཆེར་དཀོན་མཆོག་གསུམ་ལ་ཡིད་མ་ཆེས། །ཕལ་ཆེར་དམ་པའི་ཆོས་ལ་ལོག་པར་བལྟ། །དེ་ལས་ཆོས་བཞིན་སྤྱོད་ལ་གཤེ་སྐུར་འདེབས། །ཆོས་མིན་སྤྱོད་ལ་དགའ་བའི་འཛུམ་གྱིས་བསུས། །ཆོས་དང་ཆོས་མིན་འཇུག་ལྡོག་ལོག་པ་ལས། །མི་དགེ་བྱུང་རྒྱལ་སྣ་ཚོགས་སྤྱོད་པ་བྱུང༌། །དེ་ཡིས་མ་མོ་མཁའ་འགྲོ་ཐུགས་མ་འཁྲུགས། །སེམས་ཅན་ལགས་པས་བཟོད་པ་དང་དུ་བཞེས། །ཁྱེད་རྣམས་ཕྲིན་ལས་བཞི་ལ་མངའ་བརྙེས་ན། །དེ་དག་མ་འདོར་ཐབས་ཀྱིས་འདུལ་བར་མཛོད། །ཆོས་བཞིན་སྤྱོད་ལ་མ་ཡིས་བུ་བཞིན་དུ། །རྗེས་འཛིན་ཁྱེད་ཀྱིས་མ་མཛད་སུ་ཡིས་མཛད། །ཆོས་མིན་སྤྱོད་ལ་སྡང་བའི་དགྲར་བཟུང་ནས། །ཚར་བཅད་ཁྱེད་ཀྱིས་མི་མཛད་སུ་ཡིས་མཛད། །བདག་ཅག་བསྟན་པ་འཛིན་སྐྱོང་སྤེལ་བ་ལ། །ར་མདའ་ཁྱོད་ཀྱིས་མི་མཛད་སུ་ཡིས་མཛད། །ལེགས་ཉེས་སྟངས་འཛིན་ཚར་གཅོད་རྗེས་འཛིན་གྱི། །ཕྲིན་ལས་དུས་ལས་མ་ཡོལ་མ་མོའི་ཚོགས། །དེ་ནས་མཁའ་འགྲོ་མ་རྣམས་སྒེར་དུ་བསྐུལ་བ་ནི། བྷྱོཿ ཞི་བའི་ལས་མཛད་རྡོ་རྗེ་མཁའ་འགྲོ་མ། །ལས་བྱེད་དཀར་མོ་འབུམ་སྡེའི་དུས་ལ་བབ། །ནམ་མཁའི་ལུས་ཅན་གང་ཡང་ཐོགས་མེད་པས། །མི་མཐུན་རྐྱེན་ངན་བར་ཆད་ཞི་བ་དང༌། །ཅི་ཡང་བསྒྱུར་བའི་ཆོ་འཕྲུལ་སྣ་ཚོགས་ཀྱིས། །མ་མོའི་དལ་ཡམས་སྡང་བའི་དགྲ་ལ་སྒྱུར། །རྒྱས་པའི་ལས་མཛད་རིན་ཆེན་མཁའ་འགྲོ་མ། །ལས་བྱེད་སེར་མོ་འབུམ་སྡེའི་དུས་ལ་བབ། །ནམ་མཁའི་ལུས་ཅན་གང་ཡང་ཐོགས་མེད་པས། །ཚེ་དང་བསོད་ནམས་དཔལ་འབྱོར་རྒྱས་པ་དང༌། །ཅི་ཡང་བསྒྱུར་བའི་ཆོ་འཕྲུལ་སྣ་ཚོགས་ཀྱིས། །གཤིན་རྗེའི་ཁྲམ་ཁ་སྡང་བའི་དགྲ་ལ་སྒྱུར། །དབང་གི་ལས་མཛད་པདྨ་མཁའ་འགྲོ་མ། །ལས་བྱེད་དམར་མོ་འབུམ་སྡེའི་དུས་ལ་བབ། །ནམ་མཁའི་ལུས་ཅན་གང་ཡང་ཐོགས་མེད་པས། །མི་ནོར་ཟས་གསུམ་དབང་དུ་བསྡུ་བ་དང༌། །ཅི་ཡང་བསྒྱུར་བའི་ཆོ་འཕྲུལ་སྣ་ཚོགས་ཀྱིས། །ཀླུ་ཡི་མཛེ་རིགས་སྡང་བའི་དགྲ་ལ་སྒྱུར། །དྲག་པོའི་ལས་མཛད་ལས་ཀྱི་མཁའ་འགྲོ་མ། །ལས་བྱེད་ལྗང་མོ་འབུམ་སྡེའི་དུས་ལ་བབ། །ནམ་མཁའི་ལུས་ཅན་གར་ཡང་ཐོགས་མེད་པས། །ཕ་རོལ་དགྲ་དཔུང་མ་ལུས་འཇོམས་པ་དང༌། །ཅི་ཡང་བསྒྱུར་བའི་ཆོ་འཕྲུལ་སྣ་ཚོགས་ཀྱིས། །བན་དྷེའི་བྱད་ཁ་སྡང་བའི་དགྲ་ལ་སྒྱུར། །དེ་ནས་ལས་ཀྱི་མ་མོ་རྣམས་སྤྱིར་བསྐུལ་བ་ནི། བྷྱོཿ དཔལ་གྱི་བཀའ་གཉན་ཕྲ་མེན་གདོང་ཅན་བརྒྱད། །འཇིག་རྟེན་འདས་ཀྱང་འཁོར་བའི་ཚུལ་བཟུང་ནས། །ཁྲག་འཐུང་ནག་མོའི་སྤྱན་སྔར་ཁྱེད་རྣམས་ཀྱིས། །ཁས་བླངས་རང་སྲོག་ཕུལ་ཏེ་དམ་བཅས་ན། །ལེགས་ཉེས་སྟངས་འཛིན་དམ་ཚིག་རྗེས་གཅོད་པའི། །མངོན་ཤེས་རྫུ་འཕྲུལ་ལྐོག་ཏུ་མ་གྱུར་པས། །བདག་གི་མ་ཉེས་དགྲ་བོ་འདི་ཡིས་ལན། །བདེན་བརྫུན་ཤན་འབྱེད་མཛོད་ཅིག་མ་མོའི་ཚོགས། །བདག་ཅག་བསྟན་པའི་གཉེར་ཁ་འཛིན་པ་ལ། །སྡང་བའི་སེམས་ལྡན་སྐྱེ་བོ་མ་རུངས་པ། །ཞི་བའི་ལས་ཀྱིས་འདུལ་བར་མ་ནུས་པས། །བདེན་དོན་གསོལ་ལ་བདེན་པའི་བཀའ་བྱུང་གིས། །བདེན་པའི་ཚིག་ལ་མི་ཉན་སུ་ཡང་མེད། །ཁྱེད་རྣམས་བདེན་པའི་ཁ་འཛིན་མི་མཛད་དམ། །དམ་བཅའ་གཡེལ་ལ་ཅི་སྟེ་མ་གཡེལ་ན། །ཁ་སྨོན་ཞལ་ལྕེ་གཅོད་པའི་དུས་ལ་བབ། །བདག་ཅག་དཔོན་སློབ་འཁོར་དང་བཅས་པ་ལ། །ལུས་མེད་སྙིང་ལ་ཞུགས་པའི་ཁ་རླངས་ཀྱིས། །སྐྱེ་བོའི་ཡ་ཁ་བརྫུན་གྱིས་བློ་ཁ་བསྒྱུར། །མ་ཉེས་ཁ་གཡོགས་གྱོད་ཁ་འཕུང་ཁ་དང༌། །གཏམ་ཁ་ཟེར་ཁ་འཕྱར་ཁ་སྣ་ཚོགས་གཏོང༌། །ཟ་ཁ་ནང་གཏད་སྙིང་ཁ་ཕྱིར་གཏད་དེ། །བསྟན་ལ་འཁུ་བའི་དམ་སྲི་འབྱུང་པོའི་རིགས། །མྱུར་དུ་གསོད་ཅིག་ཐུལ་ཅིག་མ་མོའི་ཚོགས། །དེ་ནས་ལས་ཀྱི་མ་མོ་རྣམས་སྒེར་དུ་བསྐུལ་བ་ནི། བྷྱོཿ ཤར་ནས་སྤྲུལ་པའི་ལས་མཁན་མ། །དཀར་མོ་སེངྒེ་མགོ་བོ་ཅན། །ཁྱོད་ཀྱིས་ཁས་བླངས་དུས་ལ་བབ། །རྩལ་གསུམ་ལྡན་པའི་རྣམ་འགྱུར་གྱིས། །གངས་རིའི་རྩེ་ནས་བྱ་ར་བྱེད། །དགྲ་བོའི་ཀླད་པ་འགེམས་ལ་ཤོག །ལྷོ་ནས་སྤྲུལ་པའི་ལས་མཁན་མ། །དམར་ནག་སྟག་གི་མགོ་བོ་ཅན། །ཁྱོད་ཀྱིས་ཁས་བླངས་དུས་ལ་བབ། །འཇིག་པའི་ངར་སྐད་སྒྲོག་བཞིན་དུ། །བྲག་རིའི་ལོགས་ནས་གནམ་དུ་མཆོངས། །དགྲ་བོའི་ལྔ་ཕུང་ཤིག་ལ་ཤོག །ནུབ་ནས་སྤྲུལ་པའི་ལས་མཁན་མ། །སྔོ་ནག་སྤྱང་ཀའི་མགོ་བོ་ཅན། །ཁྱོད་ཀྱིས་ཁས་བླངས་དུས་ལ་བབ། །རྒྱུག་པའི་བང་གིས་ས་ཆེན་ཉུལ། །ལྕགས་ཀྱི་སྡེར་མོས་མགོ་ལུས་ཕྲལ། །དགྲ་བོའི་སྲོག་རྩ་ཆོད་ལ་ཤོག །བྱང་ནས་སྤྲུལ་པའི་ལས་མཁན་མ། །མཐིང་ནག་ཕག་གི་མགོ་བོ་ཅན། །ཁྱོད་ཀྱིས་ཁས་བླངས་དུས་ལ་བབ། །དྲག་པོའི་ངུར་སྒྲ་སྒྲོག་བཞིན་དུ། །འཇོར་བུའི་སྣ་ཡིས་བྲང་ཁོག་སློག །དགྲ་བོའི་ནང་ཁྲོལ་འདྲེན་ལ་ཤོག །བྱང་ཤར་མཚམས་ཀྱི་ལས་མཁན་མ། །སྨུག་ནག་བྱ་རྒོད་མགོ་བོ་ཅན། །ཁྱོད་ཀྱིས་ཁས་བླངས་དུས་ལ་བབ། །གཤོག་རྩལ་རླུང་གི་སྟོབས་ལ་འགྲན། །གནམ་དུ་ལྡིང་ཞིང་ཤ་ལ་རྔམས། །དགྲ་བོའི་ཤ་རུས་ཕྲོལ་ལ་ཤོག །ཤར་ལྷོ་མཚམས་ཀྱི་ལས་མཁན་མ། །མུན་མདོག་སྐྱུང་ཀའི་མགོ་བོ་ཅན། །ཁྱོད་ཀྱིས་ཁས་བླངས་དུས་ལ་བབ། །བར་སྣང་ཁམས་ནས་བྱ་ར་བྱེད། །ས་གཞིའི་ངོས་ལ་མཆོངས་ཤིང་རྒྱུག །དགྲ་བོའི་རྒྱུ་མ་དྲོངས་ལ་ཤོག །ལྷོ་ནུབ་མཚམས་ཀྱི་ལས་མཁན་མ། །ཁྲག་མདོག་དུར་བྱའི་མགོ་བོ་ཅན། །ཁྱོད་ཀྱིས་ཁས་བླངས་དུས་ལ་བབ། །དུར་ཁྲོད་བརྒྱད་ནས་སྒྲིབ་ཤིང་ལེན། །ལྷ་འདྲེ་སུས་ཀྱང་མི་མཐོང་བར། །དགྲ་བོ་རྣམ་ཤེས་རྐུས་ལ་ཤོག །ནུབ་བྱང་མཚམས་ཀྱི་ལས་མཁན་མ། །དུད་མདོག་བྱ་རོག་མགོ་བོ་ཅན། །ཁྱོད་ཀྱིས་ཁས་བླངས་དུས་ལ་བབ། །ལྡིང་ཞིང་དགྲ་བོའི་མགོ་ལ་གཞུངས། །སྡེར་མོའི་ལྕགས་ཀྱུ་དྲག་ཏུ་བཏབ། །དགྲ་བོའི་དོན་སྙིང་ཁྱེར་ལ་ཤོག །དེ་ནས་སྒོ་མ་བཞི་རྣམས་སྒེར་དུ་བསྐུལ་བ་ནི། བྷྱོཿ ཤར་གྱི་སྒོ་མ་ཀངྐའི་གདོང༌། །སྟག་བཞོན་མ་ཡི་དུས་ལ་བབ། །སྤྲུལ་པ་སྣ་ཚོགས་ཕྱོགས་བཅུར་འགྱེད། །ཁོང་ནས་མེ་འབར་བར་སྣང་ཁེངས། །མིག་ནས་ཁྲག་འཛག་ཡམས་ནད་གཏོང༌། །སྣ་ནས་ཐལ་བའི་རླུང་དམར་འཚུབས། །ཐན་དང་ལྟས་ངན་སྣ་ཚོགས་པ། །དགྲ་ལ་སྒྱུར་ཅིག་མ་མོའི་ཚོགས། །ལྷོ་ཡི་སྒོ་མ་ཀངྐའི་གདོང༌། །སྤྱང་བཞོན་མ་ཡི་དུས་ལ་བབ། །རྫུ་འཕྲུལ་ཡ་མ་ཟུང་དུ་སྟོན། །རལ་པ་མེ་སྟག་ཐོ་ར་ར། །ལུས་ལས་གློག་དམར་འཁྱུག་སེ་ཁྱུག །ཐོག་དང་སེར་བ་ཆར་ལྟར་འབེབས། །ལྟས་ངན་ཆོ་འཕྲུལ་སྣ་ཚོགས་པ། །དགྲ་ལ་སྒྱུར་ཅིག་མ་མོའི་ཚོགས། །ནུབ་ཀྱི་སྒོ་མ་ཀངྐའི་གདོང༌། །སྤྲེལ་བཞོན་མ་ཡི་དུས་ལ་བབ། །དུར་ཁྲོད་རྒྱུ་ཞིང་གཡབ་མོ་གདབ། །གོས་སུ་གཡང་གཞི་སྣ་ཚོགས་གྱོན། །གྲུ་གུ་རྐྱོང་ཞིང་ནད་རྐྱལ་ཕྱེ། །མི་ནད་ཕྱུགས་ནད་ཅི་ཡང་གཏོང༌། །སྨྱོ་འབོག་དུག་སྦྱོར་སྣ་ཚོགས་པ། །དགྲ་ལ་སྒྱུར་ཅིག་མ་མོའི་ཚོགས། །བྱང་གི་སྒོ་མ་ཀངྐའི་གདོང༌། །དྲེད་བཞོན་མ་ཡི་དུས་ལ་བབ། །ཆ་ལུགས་མ་ངེས་སྣ་ཚོགས་སྟོན། །ཁ་ནས་ཧཱུཾ་དང་ཕེཾ་སྒྲ་སྒྲོག །གནོད་པའི་དུག་དབལ་སྣ་ཚོགས་འགྱེད། །ཕུར་ཁ་གཏད་ཁྲམ་སྣ་ཚོགས་གཏོང༌། །བྱད་ཁ་བུབ་ཁ་སྣ་ཚོགས་ཀྱང༌། །དགྲ་ལ་སྒྱུར་ཅིག་མ་མོའི་ཚོགས། །ལས་ཀྱི་མ་མོ་ཁྱེད་རྣམས་ཀྱིས། །མཐུ་དང་ནུས་པ་མ་ཆུང་བར། །བསྟན་ལ་སྡང་བའི་དགྲ་བགེགས་ཀྱི། །ལུས་དང་རྣམ་ཤེས་ཁ་ཕྲོལ་ལ། །ཚེ་རྟེན་དྭངས་མ་བདག་ལ་ཁུག །སྲོག་རྟེན་ཡང་དག་གནས་སུ་དྲོངས། །ལྔ་ཕུང་ཐལ་བའི་རྡུལ་དུ་རློགས། །དབང་པོ་ལྔ་དང་དོན་སྙིང་ལྔ། །མཐའ་བསྡུས་ལས་ཀྱི་བཏང་རག་ཡིན། །བཞེས་ཤིག་ལྷག་མ་མེད་པར་མཛོད། །ནས་ནས་ལམ་བསྟན་པ་ནི། བྷྱོཿ ད་ནི་དམར་ཆེན་གཏོར་མ་ལོངས། །དམ་ཉམས་དགྲ་བོའི་སྟེང་དུ་རྒྱུག །ཆོས་བཞིན་སྤྱོད་ལ་དབལ་མ་འཛུགས། །ཆོས་མིན་སྤྱོད་པ་ཚར་ཆོད་ཅིག །གང་ལ་བྱ་བ་ཁྱོད་ཀྱིས་ཤེས། །ཕྱོགས་སྐྱོང་ཡུལ་ལྷ་སྒོ་འཕྲང་ཕྱེ། །ནམ་གྲུ་ཁོལ་ནས་དམག་སྣ་དྲོངས། །མ་མོ་རྣམས་ཀྱི་ཤུགས་གླུ་ལེན། །རལ་པ་ཁམ་ནག་ས་ལ་དྲུད། །སྨུག་ནག་ནུ་མ་ཁྲག་ལ་གཟར། །ཚོན་གྱི་གྲུ་གུ་མཆན་དུ་བཅུག །ནད་ཀྱི་རྐྱལ་པ་ལག་ཏུ་ཆོངས། །ལ་ལས་འཇིགས་པའི་མཚོན་ཆ་ཐོགས། །ལ་ལས་ཐོག་དང་སེར་བའི་འབེབས། །གཡང་གཞིའི་འཕྱར་དར་ལྷབ་སེ་ལྷབ། །རུ་མཚོན་རྣོན་པོ་རོང་སེ་རོང༌། །དཔའ་མོའི་བསྭོ་སྒྲ་ལྷང་སེ་ལྷང༌། །འདབ་སྡེར་རྨིག་ཆགས་འབུམ་ཚོགས་ཀྱིས། །ཀླད་ལྡིང་རོལ་ཁྲིད་ཤུལ་དུ་འབྲངས། །སྒར་ཆེན་དགྲ་བོའི་ཡུལ་དུ་ཕོབ། །མ་མོའི་ནད་སྤྲིན་དེ་རུ་གཏིབས། །ལྷ་འདྲེའི་རྒྱན་གཞི་དེ་རུ་གཏིང༌། །བཙན་གྱི་ཤོ་རྡེལ་དེ་རུ་སྤུངས། །བདུད་ཀྱི་ཁྲམ་ཁ་དེ་རུ་བཏབ། །སྲིན་པོའི་ཟ་ལམ་དེ་རུ་ཐོང༌། །ལྷ་འདྲེའི་ཟ་ཁ་དེ་རུ་གྱིས། །མ་མོ་རྣམས་ཀྱི་ཟས་སྐལ་དུ། །དགྲ་རྣམས་གཏད་དོ་ཤོ་ར་རེ། །ལོ་ཟླར་བཞག་པའི་ལོང་མེད་ཀྱིས། །ད་ལྟ་ཉིད་དུ་སྒྲོལ་ལ་ཤོག །དེ་དག་བསྒྲལ་བར་མ་བྱས་ན། །ཐར་པ་དང་ནི་རྣམ་མཁྱེན་ལ། །བར་དུ་གཅོད་པའི་དབང་གྱུར་ཏེ། །ཡུན་རིང་མི་བདེ་གྱུར་ཏ་རེ། །དེ་དག་ཡན་པར་མ་བཏང་བར། །སྐྱེ་ཤི་རྩད་ནས་ཆོད་ལ་ཤོག །དེ་ནས་ལས་མཐར་བསྡུ་བ་ནི། བྷྱོཿ རྒྱན་གཞི་སྡུད་ཅིག་མ་མོའི་ཚོགས། །ཁྲམ་ཁ་ཕྱིས་ལ་ཤོ་རྡེལ་སྡུད། །ནད་ཀྱི་རྐྱལ་པ་ཁ་ཆིངས་ཤིག །མཚོན་གྱི་གྲུ་གུ་མཐའ་སྡོམས་ཤིག །ལྟས་ངན་ཆོ་འཕྲུལ་གཡང་དུ་ཁུག །ཡེ་འབྲོག་ཤིས་པའི་རྟགས་སུ་སྒྱུར། །བར་ཆད་མཐུན་པའི་རྐྱེན་དུ་སྦྱོར། །ནག་པོའི་བདུད་ཀྱང་ལྷ་རུ་བབ། །བསམ་སྦྱོར་ངན་པ་ཞི་བ་དང༌། །ཚེ་དང་བསོད་ནམས་སྤེལ་བ་དང༌། །འཁོར་དང་ལོངས་སྤྱོད་བསྡུ་བ་དང༌། །སངས་རྒྱས་བསྟན་པ་རྒྱས་པར་མཛོད།། །།དེ་ནས་སྲིད་པའི་ཁྲམ་ཁ་སོགས་བཟློག་པས་མཐའ་བརྒྱན་པར་བྱའོ། །ཅེས་པ་འདིའང་དུས་ཀྱི་འགྱུར་ལྡོག་དང་བསྟན་པའི་ཆག་རྐྱེན་ཞི་ཐབས་ལ་དམིགས་ཏེ་ཤཱཀྱའི་བཙུན་པ་དགེ་རིན་པས་ཕ་སྡིངས་བཤད་གྲྭར་བགྱིས་པ་དགེ་ལེགས་སུ་གྱུར་ཅིག། །།